ཞིས་ཅིན་ཕིང་གིས་ནན་བཤད་གནང་དོན།ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན།ཏང་སྲོལ་སྲིད་གཙང་འཛུགས་སྐྱོང་དང་རུལ་སུངས་ལ་ངོ་རྒོལ་བྱེད་པའི་འཐབ་རྩོད་ཁྲོད་ནས་ང་ཚོར་བློ་སྒོ་གལ་ཆེན་ཁག་གཅིག་འབྱེད་ཐུབ་པ་བྱུང་ཞིང་།གཙོ་བོ་ནི་གཅིག་ནས་ཚད་གཞི་མཐོ་པོ་དང་མཐའ་ཚད་སྲུང་རྒྱུ་གཉིས་གཅིག་གྱུར་མཐའ་འཁྱོངས་བྱས་ཏེ་ཏང་ཡོན་དང་ལས་བྱེད་པར་རང་རྟོགས་ངང་ཕུགས་བསམ་གྱི་དད་སེམས་ལ་ཕྱོགས་ནས་འབད་བརྩོན་ཧུར་ཐག་བྱེད་དགོས་པའི་སློབ་གསོ་ཁྲིད་སྟོན་བྱེད་དགོས་པ་དང་ཆབས་ཅིག་ཏང་གི་སྒྲིག་ཁྲིམས་ཚད་ཤིང་དུ་རྩིས་ཏེ་ཏང་ཡོན་དང་ལས་བྱེད་པས་གུས་སྐྲག་གཉིས་ཤེས་དང་།བརྩི་ས་དང་འཚེར་སྣང་བྱེད་ས་ཡོད་པ།མཐའ་ཚད་སྲུང་བ་བཅས་བྱེད་དུ་འཇུག་དགོས།གཉིས་ནས་ཆད་གཅོད་ལ་དམ་འཛིན་དང་འགན་འཁྲིར་དམ་འཛིན་བྱ་རྒྱུ་གཉིས་གཅིག་གྱུར་མཐའ་འཁྱོངས་བྱས་ཏེསྤྱོད་ཚུལ་བཞིའིགནད་དོན་ཐོན་མ་ཐག་རྡུང་རྡེག་གཏོང་བ་དང་སྒྲིག་ཁྲིམས་ངེས་པར་དུ་ལག་ལེན་ནན་པོ་བསྟར་དགོས་པ་དང་དུས་མཚུངས་བྱེད་པོའི་འགན་འཁྲི་དང་ལྟ་སྐུལ་འགན་འཁྲི་དོན་འཁྱོལ་བྱས་ནས་ཏང་གི་རིམ་ཁག་རྩ་འཛུགས་དང་འགོ་ཁྲིད་ལས་བྱེད་པས་འགན་འཁྲི་འཁུར་ཤུགས་ཆེ་རུ་གཏོང་རྒྱུར་ལྟ་སྐུལ་བྱེད་དགོས།གསུམ་ནས་གནད་དོན་བཙལ་འཚོལ་དང་སྒྱུར་བཅོས་གཏིང་ཟབ་ཏུ་གཏོང་རྒྱུ་གཉིས་གཅིག་གྱུར་མཐའ་འཁྱོངས་བྱས་ཏེ་གནད་དོན་ནས་འགོ་འཛུགས་པ་དང་།ཞིབ་བཤེར་ཞིབ་ཚགས།འབྱུང་རྩ་བཙལ་འཚོལ།སྒྱུར་བཅོས་གཏིང་ཟབ།གཏོར་འཛུགས་མཉམ་སྤྱོད་བཅས་བྱས་ནས་གཞུང་གི་དབང་ཆ་འགྲོ་ལམ་ཡང་དག་ཐོག་འཁོར་སྐྱོད་ཐུབ་པའི་འགན་ལེན་བྱེད་དགོས།བཞི་ནས་མི་འདེམས་སྤྱོད་དང་དོ་དམ་ནན་པོ་བྱ་རྒྱུ་གཉིས་གཅིག་གྱུར་མཐའ་འཁྱོངས་བྱས་ཏེ་སྤྱོད་ཡོན་གཉིས་ལྡན་གྱི་ལས་བྱེད་པ་བཟང་པོ་འདེམས་སྤྱོད་བྱེད་དགོས་ལ་དོ་དམ་ལྟ་སྐུལ་ལའང་ཤུགས་སྣོན་བརྒྱབ་ནས་ཕུལ་བྱུང་འདེམས་པ་དང་།ཐ་མལ་ཕབ་པ།ཞན་པ་དོར་བ་བཅས་ཀྱི་རྣམ་པ་བཟང་པོ་ཞིག་ཆགས་པ་བྱེད་དགོས།བློ་འབྱེད་དང་ཉམས་མྱོང་རྩ་ཆེན་དེ་དག་ཡུན་རིང་མཐའ་འཁྱོངས་བྱེད་དགོས།